রাজনীতিবিদরা স্বাভাবিক কারনেই পত্রিকার কাছে নিউজ সংক্রান্ত বিষয়ে প্রায়ই নানান বায়না ধরে থাকেন। এ ক্ষেত্রে নেতার সাথে যে সাংবাদিকের যেমন ঘনিষ্টতা তেমনি প্রধান্য পাওয়ার রেওয়াজ রয়েছে । আমাদের রাজনীতি আর মিডিয়া সংস্কৃতিতে এটা তেমন দোষের কিছু নয়। সংবাদকর্মীর সাথে যে নেতার সখ্যতা যতটা গভীর আবদারটা সে রকম মাপেরই হয়ে থাকে। হিরন ভাই রাজনৈতিক দূরদৃষ্টি সম্পন্ন লোক ছিলেন । মিডিয়ায় তার নিজের ও দলের সুবিধা- অসুবিধার কথা তুলে ধরতে ঘনিষ্ট সাংবাদিকদের সহায়তা চাইবেন এটাই স্বাভাবিক। তবে ব্যক্তি হিরনের ব্যতিক্রম চরিত্র আমি পেশাগত ভাবে যে রকম দেখেছি তাতে তিনি হাস্যজ্বল কন্ঠে প্রায়ই আমাকে বলতেন ‘ কোন নিউজের ব্যাপারে আমারে ফোন করার দরকার নাই, আমার যে বক্তব্য ছাপা হলে ভাল হয় বলে তুই মনে কর তা বুঝে শুনে লিখে দিস, তাতেই চলবে, তোকে ব্লাংঙ্ক চেক (অংক না বসানো খালি চেকের পাতা) দিয়ে দিলাম’। এমনও দিন গেছে ফোন করে তার বক্তব্য জানতে চাওয়া মাত্রই তাৎক্ষনিক বলতেন ‘ আমি যা কইলে ভাল হয় বলে তুই মনে করো- সেটাই লিখে দে, আমি এখন রাখি ব্রাদার , নাউ আইএম বিজি’। বিশেষ গুরুত্বপূর্ন বিষয় গুলোও তিনি হেয়ালী মনে হেসে খেলে এ ভাবেই এড়িয়ে যেতেন। এমনকি মৃত্যু নিয়েও তাকে প্রায়ই হেয়ালী কথা বার্তা বলতে শুনেছি। সেই হাসি খুশী মানুষটির মৃত্যুও যে হেয়ালীপনার মধ্য দিয়ে এমন নির্মম সত্য হয়ে আমাদের সামনে হাজির হবে তা কে জানতো ! নিষ্টুর নিয়তি তাকে আজ আমাদের কাছ থেকে অনেক দূরে নিয়ে গেছে। বহু দূরে আজ আমাদের হিরন ভাই। এক কথায় পৃথিবীর মানুষ্য জীব থেকে সকলের ধরা ছোয়ার বাইরে তিনি। সম্পূর্ন সুস্থ্য , সজীব, সতেজ- সক্ষম কর্মবীর, ফুল টাইম রাজনীতিতে সক্রিয় ব্যক্তির এই আকস্মিক প্রয়ান যেন অনেকটাই বিনা মেঘে বজ্রপাত। হিরন ভাই বেচে নেই এ কথাটি এখনো বিশ্বাস করতে কষ্ট হয়। তার এমন চলে যাওয়ায় অনেকের মত আমিও ‘কিং কর্তব্য বিমূঢ়’ হয়ে পড়েছিলাম। তাই তাকে নিয়ে কি ভাবে, কি লিখবো কিছুই বুঝে উঠতে পারিনি। দিশেহারা হৃদয় আমার তাকে নিয়ে কিছু লেখার সায় দিল না। হিরন বিহীন এই নগরীতে অন্ধকার দূর করতে নিত্য দিনই পূর্বাকাশে সূর্য্য উঠে। আবার হাহাকার ছড়াতে সূর্য্য তার নিয়মেই অস্ত যায়। দিন যায়, রাত যায় আমি বসে ভাবি হায়- দিন-রাত মিলে একে একে ক্যালেন্ডারের পাতা থেকে ঝড়ে গেছে প্রায় ২০টি দিন। তার আসনটি গতকাল শুন্য ঘোষনা করে তফসিল ঘোষনাও হয়ে গেল যথা নিয়মে। আজ থেকে মনোনয়ন সংগ্রহ, জমাদান, প্রত্যাহার আর সর্বশেষ নির্বাচনী দিনে হয়তো শাসকদলের ঘরে ঘরে শোভা পাবে বিজয়ের উল্লাস। সেই উল্লাসের মাঝেই চাপা পড়ে যাবে দৃষ্টির বাইরে চলে যাওয়া এক রাজনীতিবিদ শওকত হোসেন হিরনের কথা। এ সব কিছুই বুঝতে পারছি তবু কেন জানি মন সায় দেয় না এ কথা যে- আমাদের হিরন ভাই আর বেচে নেই।